送曾公善赴定武
作者：吳則禮
朝代：宋

paragraphs: 關河落落孤鴻飛，燕然山南霜草齊。
邊笳戍角自悲壯，千里不聞邊馬嘶。
刁斗夜急虎帳静，皎皎隴月臨牙旗。
轅門柳色壓毳幕，鐵甲十萬真熊羆。
少年公子身許國，請佐帷幄辭龍墀。
屯雲漸對白玉斝，密雪欲犯黄金覊。
晚風蕭蕭近昜水，想見懷古當傾曦。
連城笙鏞斷羽檄，往往横槊多新詩。
雙輪稍蹉隔前坂，轉眄各在天一涯。
吳鈎錦帯豈足贈，寄聲但有長相思。